Aan die onder kant besit wolvesels ook sekere nadele soos 'n hoë verviltingvermoë wat vir die fabrikant 'n verlies weens meer uitkamsels kan beteken, asook hoë koste om wolvesels krimpvry te maak. In die vervaardiging van viltstowwe is hierdie hoë verviltingsvermoë van wol 'n belangrike eienskap wat geen onder tipe vesel besit nie.
Vir wol om dus sy plek as tekstielvesel te behou of te verbeter, moet dit aan die vereistes van die fabrikant voldoen sodat hulle en die verbruiker ook 'n wins maak wanneer hulle wol as tekstielvesel gebruik. Dit is dus vir die wolprodusent belangrik om op die volgende te let:
Fynheid en egaligheid moet nagestreef word om verliese vir die fabrikant so ver moontlik te beperk en 'n hoer prys vir die produsent te verseker.
Daar moet gestreef word na 'n gesond-gegroeide vesel vanaf die wortel tot by die tip wat die spanning in die verwerkingsprosesse kan deurstaan. Dit benodig konstante voeding gedurende die groeiperiode.
Vir die wolprodusent is gehalte van sy wol belangrik want dit bepaal saam met veseldikte of dit as 'n spinwol of as goeie of swak kambol gebruik gaan word. Spinwol is dan ook die hoogste prys wol op 'n skoonwolbasis. Die graad van verwering van die wol word in aanmerking geneem tydens die indeling van wol in die verskillende handelstipes en gehalte graderings. Wolprodusente en fabrikante aanvaar verwering van wol as 'n normale verlies en besef nie dat dieper verwering van wol uitgeskakel kan word nie. Huidige prysverskille tussen 'n goeie spinwol en 'n minderwaardige erg verweerde wol regverdig die produksie van 'n min verweerde wol. Volgens Tabel 2 is dit duidelik dat vanaf 1951 – 55 die hoeveelheid spinwol drasties afgeneem het, terwyl die gemiddelde en minderwaardige kamboltipes toegeneem het. Dit dui daarop dat iewers langs die pad gehalte ingeboet is.
Handhaaf 'n goeie balans tussen produksie en gehalte deur veral die oorbeklemtoning van sagtheid van aanvoeling te vermy.